แฉกกต.ปอดแหก กลัวติดคุก วิ่งโร่พึ่ง ศาลรัฐธรรมนูญ
พปชร.ฝันหวาน-จะดูดส.ส.เข้าร่วมรัฐบาลเกินครึ่งสภา ปชป.ส่อเกิดงูเห่าถึง 35 ตัว มอบ สมคิด เจรจา มิ่งขวัญ,อิทธิพร สารภาพมาถึงทางตัน ต้องส่งศาล รธน.ตีความเจตนารมณ์วิธีคำนวณ ส.ส.บัญชีรายชื่อ ให้มั่นใจว่าจะไม่ทำขัดกฎหมาย เชื่อไม่กระทบประกาศรับรองผล 9 พ.ค. ย้ำ กรธ.คิดสูตรแปะข้างฝาก่อนร่าง รธน. ชูศักดิ์ ฉะไม่ยึดหลักกฎหมายถ้าทำตรงไปตรงมาก็จบแล้ว ภูมิธรรม ข้องใจโยนเผือกร้อนศาล รธน. จตุพร ซัดกรรมการหมดสภาพต้องสั่งเลือกตั้งโมฆะ กอบศักดิ์ หนุน กกต. ให้ทุกพรรคน้อมรับคำตัดสิน พปชร.วางเกมดูด ส.ส.เกินครึ่ง เด็กมิ่งขวัญ มาแน่อีก 5 ที่นั่ง ชทพ.เห็นด้วยยื่นศาล รธน. แต่เตือนอย่าคิดมั่วคะแนนตกน้ำ สมชัย เฉ่งความพยายามยังน้อยเกินไป สปน.รอเกลี่ยงานให้ บิ๊กโจ๊ก โฆษก กห.เต้นอย่าโยงมั่วซั่ว,ตามที่คณะกรรมการการเลือกตั้ง (กกต.) ส่งเรื่องให้ศาลรัฐธรรมนูญพิจารณาวินิจฉัยเรื่องหลักเกณฑ์และวิธีการคำนวณ เพื่อจัดสรรจำนวน ส.ส.แบบบัญชีรายชื่อที่แต่ละพรรคการเมืองจะพึงมีได้ ล่าสุดนายอิทธิพร บุญประคอง ประธาน กกต. มั่นใจว่าจะไม่ส่งผลกระทบต่อการประกาศรับรองผลเลือกตั้งภายในวันที่ 9 พ.ค.นี้,ปธ.กกต.รับถึงทางตันส่งตีความ,เมื่อวันที่ 12 เม.ย. นายอิทธิพร บุญประคอง ประธานคณะกรรมการการเลือกตั้ง (กกต.) กล่าวถึงเหตุผลที่ กกต.ส่งศาลรัฐธรรมนูญวินิจฉัยเรื่องหลักเกณฑ์และวิธีการคำนวณเพื่อจัดสรรจำนวน ส.ส.แบบบัญชีรายชื่อที่แต่ละพรรคการเมืองจะพึงมีได้ ว่า วิธีคำนวณ ส.ส.บัญชีรายชื่อ ตาม พ.ร.บ.ประกอบรัฐธรรมนูญว่าด้วยการเลือกตั้ง ส.ส.มาตรา 128 เป็นวิธีที่สำนักงาน กกต.คำนวณ และสอดคล้องกับที่คณะกรรมการร่างรัฐธรรมนูญ (กรธ.) บัญญัติไว้ แต่อาจไม่สอดคล้องกับรัฐธรรมนูญมาตรา 91 (4) อาจถือได้ว่าขัดต่อรัฐธรรมนูญหรือไม่ และวิธีการคำนวณตามมาตรา 128 ต้องหาข้อยุติให้ชัดเจน แม้จะจัดสรรได้ครบ 150 คน แต่อาจติดขัดต่อประเด็นว่าการจัดสรรนี้ จะทำให้พรรคการเมืองบางพรรคได้ ส.ส.เกินพึงมีหรือไม่ ดังนั้นเมื่อตัวอักษรเขียนแบบนี้คงถึงทางตันที่ไม่สามารถตัดสินเองได้ ต้องส่งให้ศาลรัฐธรรมนูญช่วยวินิฉัย เพราะเป็นประเด็นที่เกี่ยวกับอำนาจ และหน้าที่ การที่ กกต.จะประกาศผลเป็นทางการ ต้องมีความมั่นใจในเรื่องนี้ว่าสิ่งที่เราจะดำเนินการขัดกฎหมายหรือไม่,มั่นใจไม่กระทบประกาศผล,นายอิทธิพรกล่าวอีกว่า ยืนยันว่าการส่งเรื่องให้ศาลรัฐธรรมนูญวินิจฉัย เป็นวิธีที่เหมาะสม จะไม่ส่งผลกระทบต่อการประกาศรับรองผลเลือกตั้ง ส.ส.ร้อยละ 95 แต่ไม่ขอก้าวล่วงอำนาจวินิจฉัยของศาลรัฐธรรมนูญ ว่าจะวินิจฉัยเสร็จก่อนวันที่ 9 พ.ค.หรือไม่ ส่วนกรณีที่สำนักงาน กกต.ระบุว่าจะมีอย่างน้อย 25 พรรคการเมืองได้รับการจัดสรร เป็นวิธีการคำนวณเบื้องต้นตามที่ปรากฏในรัฐธรรมนูญ เป็นวิธีที่ กรธ.เสนอไว้และกำหนดไว้ในรัฐธรรมนูญมาตรา 91 และ พ.ร.บ.ว่าด้วยการเลือกตั้ง ส.ส.มาตรา 128 และการคำนวณของสำนักงาน กกต. ก่อนหน้านี้คำนวณจากคะแนนเบื้องต้นที่มีอยู่ของแต่ละพรรคการเมือง ไม่ใช่คะแนนสุดท้าย,กรธ.คิดสูตรก่อนเขียน รธน.,นายอิทธิพรกล่าวด้วยว่า หากคำนวณตามวิธีการของ กรธ. ตาม พ.ร.บ.ว่าด้วยการเลือกตั้ง ส.ส. มาตรา 128 จะทำให้จัดสรร ส.ส.บัญชีรายชื่อได้ครบ 150 คน เพราะนำเศษทศนิยมมาคิด ทราบมาว่าวิธีการคำนวณของ กรธ. ได้วางหลักคิดคำนวณ ส.ส.บัญชีรายชื่อไว้ก่อน เมื่อเห็นพ้องกันแล้วว่าหลักคิดคำนวณดังกล่าวเป็นวิธีการคำนวณ ส.ส.พึงมี จึงนำไปเขียนไว้ในรัฐธรรมนูญมาตรา 91 วิธีการคำนวณจึงเป็นที่มาของมาตรา 91 ไม่ใช่บัญญัติมาตรา 91 ก่อนแล้วค่อยหาวิธีคำนวณ และตอนร่างมาตรา 91 เหตุที่วิธีการคำนวณมีความยาว กรธ.จึงนำไปใส่ไว้ในกฎหมายลูกแทน ยังมีข้อถกเถียงกันถึงเลขทศนิยมที่น้อยกว่า 1 เช่น 0.8 จะถือว่าเกินกว่าจำนวน ส.ส.ที่พึงมีหรือไม่ เพราะศูนย์อยู่ข้างหน้า ผู้รู้คณิตศาสตร์บอกว่าเลขศูนย์ก็เป็นเลขที่นำมาคำนวณได้แล้วอยู่ๆจะไปตัดทิ้ง และวิธีการนี้ติดไว้ข้างฝานานแล้ว,ต้องให้ศาล รธน.ชี้เจตนารมณ์,ผู้สื่อข่าวถามว่าเหตุใดถึงไม่สามารถคำนวณตามเจตนารมณ์รัฐธรรมนูญได้อย่างเดียว ประธานกกต.ตอบว่า ความจริงมาตรา 128 ของ พ.ร.บ.ว่าด้วยการเลือกตั้ง ส.ส. มีที่มาจากมาตรา 91 ของ รัฐธรรมนูญ แต่เมื่อมาตรา 91 อนุสี่ ตัวอักษรเขียนไว้เช่นนี้ ปัญหาเกิดขึ้นว่าจะต้องยึดสิ่งใด กกต. คงต้องถือตัวอักษรที่ระบุไว้ในกฎหมาย ส่วนการตีความตามเจตนารมณ์เป็นเรื่องที่ศาลรัฐธรรมนูญจะพิจารณา,ชูศักดิ์ ซัดไม่ยึดหลักกฎหมาย,ที่พรรคเพื่อไทย นายชูศักดิ์ ศิรินิล ประธานฝ่ายกฎหมายพรรคเพื่อไทย กล่าวว่า ตามที่ กกต.ส่งเรื่องให้ศาลรัฐธรรมนูญวินิจฉัยมีข้อที่ต้องพิจารณา 2 ประเด็นคือ เหตุผลที่ กกต.อ้างเป็นเหตุผลที่ถูกต้องหรือไม่ เมื่อพิจารณาข้ออ้างของ กกต.ที่ระบุมีหลายพรรคมีจำนวน ส.ส.พึงมีต่ำกว่าหนึ่งคน แต่เมื่อคำนวณตามมาตรา 128 (5) แล้ว ทำให้พรรคเหล่านั้นได้ ส.ส. 1 คน อาจทำให้ขัดต่อรัฐธรรมนูญมาตรา 91 (2) และ (4) ถ้าอ่านรัฐธรรมนูญมาตรา 91 และ พ.ร.บ. ว่าด้วยการเลือกตั้ง ส.ส.มาตรา 128 อย่างเป็นขั้นตอน จะไม่มีข้อความใดขัดหรือแย้งกันเลย แต่ที่ กกต.เห็นว่ามีปัญหา เป็นเพราะ กกต.ไม่ได้ยึดรัฐธรรมนูญและกฎหมาย แต่ไปเอาตามวิธีการที่สำนักงาน กกต.เสนอ โดยอ้างว่าเป็นไปตามความเห็นของ กรธ. เมื่อ กกต.ตั้งโจทย์แบบนี้ การคำนวณจึงผิดตั้งแต่ต้นแล้วไปโทษว่ากฎหมายขัดต่อรัฐธรรมนูญ เมื่อกฎหมายให้ยึดหลัก ส.ส.พึงมี พรรคใดมีคะแนนต่ำกว่าคะแนนต่อ ส.ส.หนึ่งคน (ต่ำกว่า 71,065 คะแนน) พรรคนั้นก็ไม่มีจำนวน ส.ส.พึงมีตั้งแต่ต้น,ฉะทำตรงไปตรงมาก็จบแล้ว,นายชูศักดิ์กล่าวต่อว่า การจัดสรรตามมาตรา 128 (7) กรณีจัดสรรแล้วมี ส.ส.บัญชีรายชื่อเกิน 150 คน กฎหมายเขียนไว้ชัดให้คำนวณปรับ ส.ส.บัญชีรายชื่อใหม่ตามวิธีการที่กำหนด เช่น พรรคที่คะแนนต่ำกว่า 71,065 คะแนน ไม่อยู่ในข่ายได้รับจัดสรรตาม (5) ถ้าตีความกฎหมายตรงไปตรงมาไม่เห็นว่าจะมีปัญหาตรงไหน ส่วนเรื่องที่ กกต.เสนอให้ศาลรัฐธรรมนูญวินิจฉัยนั้น เห็นว่าปัญหาที่ กกต.อ้าง ดูเหมือนกับจะขอคำอธิบายข้อกฎหมายต่อศาลรัฐธรรมนูญ ทั้งที่ กกต.มีอำนาจแต่ยังไม่ได้ใช้อำนาจของตนเอง ส่วนตัวเห็นว่ากรณีนี้อาจยังไม่เข้าเงื่อนไขที่จะยื่นให้ศาลรัฐธรรมนูญวินิจฉัยได้ เพราะที่ผ่านมาเข้าใจว่าศาลเคยวางหลักว่าไม่มีหน้าที่มาอธิบายรัฐธรรมนูญ ความจริงเรื่องนี้ กกต.ไม่ควรปล่อยให้ยืดเยื้อมาจนถึงวันนี้ กกต.เป็นผู้ใช้เป็นผู้รักษาการตามกฎหมาย มีหน้าที่โดยตรงในการวินิจฉัยตีความ การยื่นให้ศาลรัฐธรรมนูญวินิจฉัยก็ไม่ควรชี้นำโดยอ้างสูตรคำนวณที่มีการเสนอต่อ กกต. แต่ควรอ้างวิธีการคำนวณตามที่กฎหมายบัญญัติไว้เป็นสำคัญ,ข้องใจโยนเผือกร้อนศาล รธน.,นายภูมิธรรม เวชยชัย เลขาธิการพรรคเพื่อไทย กล่าวว่า เรื่องการคำนวณ ส.ส.อำนาจหน้าที่อยู่ที่ กกต. รัฐธรรมนูญเขียนไว้ชัดเจน ถ้า กกต.ใช้สติยึดตามที่กฎหมายกำหนดไว้มันทำได้ ถ้าตีความตามลายลักษณ์ อักษรจะไม่มีปัญหา ต้องว่าไปตามนั้น เมื่อกฎหมายบอกว่ามี ส.ส.เกิน ส.ส.พึงมีไม่ได้ ก็ต้องไม่ได้ การไปยื่นให้ศาลรัฐธรรมนูญวินิจฉัยจะเป็นปัญหาว่าศาลจะรับตีความหรือไม่ เพราะการรับเรื่องของศาลรัฐธรรมนูญต้องมีเหตุความขัดแย้งขององค์กร และการปฏิบัติที่เป็นปัญหาเกิดขึ้นก่อน เรื่องนี้เป็นอำนาจของ กกต. แต่ไม่ใช้อำนาจของตัวเอง ทำตัวเป็นไปรษณีย์ให้ศาลรัฐธรรมนูญพิจารณา เท่ากับโยนเผือกร้อนให้คนอื่นหรือไม่,จตุพร ซัดกรรมการหมดสภาพ,นายจตุพร พรหมพันธุ์ ประธาน นปช. กล่าวว่า ถือเป็นเรื่องประหลาดที่สุด ที่ กกต.จัดการเลือกตั้งโดยไม่รู้วิธีคำนวณ ส.ส.บัญชีรายชื่อได้อย่างไร และยังพยายามไปถามความเห็น กรธ. และล่าสุดที่ส่งเรื่องไปถามศาลรัฐธรรมนูญ เมื่อกรรมการไม่รู้กติกามาตั้งแต่ต้น แต่กลับมาทำหน้าที่ตัดสิน ถือเป็นเรื่องประหลาดไม่มีที่ไหนในโลกเขาทำกัน ต้องถือว่า กกต.ได้หมดสภาพในการทำหน้าที่ต่อไปแล้ว และการเลือกตั้งที่เกิดขึ้นมีแต่ข้อกังขาถึงความบริสุทธิ์ ยุติธรรม และความเที่ยงธรรม เริ่มตั้งแต่การนับคะแนนที่ใช้เวลาถึง 4 วัน ตัวเลขผู้ใช้สิทธิเพิ่มขึ้นกว่า 4 ล้านคน ผลลัพธ์ของตัวเลขที่ไม่เท่ากัน ถือเป็นการเลือกตั้งที่เต็มไปด้วยข้อสงสัยมากมาย เมื่อเป็นเช่นนี้เห็นว่าการเลือกตั้งครั้งนี้ควรเป็นโมฆะ ไม่ควรเดินหน้าต่อไปแล้ว เมื่อการเลือกตั้งไม่บริสุทธิ์ยุติธรรมตั้งแต่ต้น แล้วผลการเลือกตั้งที่บริสุทธิ์ยุติธรรมจะเกิดขึ้นได้อย่างไร กกต.ควรตั้งคำถามตัวเองจะเหมาะสมกว่า,พปชร.ให้ทุกพรรครับคำตัดสิน,ด้านนายกอบศักดิ์ ภูตระกูล โฆษกพรรคพลังประชารัฐ กล่าวว่า การที่ กกต.ยื่นศาลรัฐธรรมนูญวินิจฉัยสูตรคำนวณ ส.ส.บัญชีรายชื่อ ถือเป็นเรื่องดี จะได้มีคำตอบที่ชัดเจน และเป็นบรรทัดฐานต่อไป ต้องนำความเห็นผู้ที่เกี่ยวข้อง เช่น สมาชิกสภานิติ บัญญัติแห่งชาติ (สนช.) และ กรธ. มาชี้แจงให้ความเห็น เพราะตอนนี้เกิดความสับสนเนื่องจากแต่ละพรรคล้วนมีสูตรของตัวเอง เมื่อศาลรัฐธรรมนูญวินิจฉัยแล้ว ทุกพรรคต้องปฏิบัติตาม และไม่ควรมาทะเลาะเบาะแว้งในเรื่องดังกล่าวอีก เราพร้อมน้อมรับ และไม่คิดว่าคำวินิจฉัยของศาลจะเป็นคุณกับพรรคเรา หรือพรรคใด เราต้องยึดหลักการว่ารัฐธรรมนูญมีเจตนาอย่างไร เพื่อเดินหน้าจัดตั้งรัฐบาลได้,ดัน 7 นโยบายไม่เกิน 2 แสนล้าน,นายกอบศักดิ์กล่าวอีกว่า ระหว่างที่ทุกพรรครอการประกาศรับรองผลเลือกตั้งอย่างเป็นทางการ พรรคพลังประชารัฐเตรียมจัดทำนโยบายตามที่ได้หาเสียงกับประชาชน มีอย่างน้อย 7 นโยบายที่จะดำเนินการทันที ภายหลังจัดตั้งรัฐบาลแล้ว คือ 1.บัตรประชารัฐ 2.บ้านล้านหลัง 3.พักหนี้กองทุนหมู่บ้าน 3 ปี 4.ดูแลราคาสินค้าเกษตร ข้าว อ้อย ยาง มันและปาล์ม 5.เสริมแกร่ง SMEs ไทย 6.ส.ป.ก. 4.0 ใช้ประโยชน์โอนสิทธิเพิ่มมูลค่า และ 7.มารดาประชารัฐ รวมถึงการแก้ไขปัญหาฝุ่นละอองในภาคเหนือ การดูแลช่วยเหลือผู้พิการ ขณะที่พรรคอื่นมุ่งเน้นประเด็นด้านการเมือง แต่พรรคพลังประชารัฐเน้นหาทางช่วยเหลือประชาชน การขับเคลื่อนทุกนโยบายในปีแรกคาดว่าจะใช้งบประมาณไม่เกิน 2 แสนล้านบาท โดยมีแนวทางหาเงินเข้าประเทศ เช่น การปฏิรูประบบภาษี และการลงทุนด้านอื่น จึงไม่กังวลใจในเรื่องการหาเงินเข้าประเทศ,ขอ กกต.เน้นสื่อสารให้มากขึ้น,นายธนกร วังบุญคงชนะ รองโฆษกพรรคพลังประชารัฐ กล่าวว่า เมื่อมีปัญหาในข้อกฎหมาย กกต.ยื่นให้ศาลรัฐธรรมนูญวินิจฉัยเพื่อให้ได้ข้อยุติ ถือเป็นกระบวนการตามกฎหมายที่สามารถทำได้ วันนี้หลายพรรคหลายภาคส่วนมีวิธีการคิดที่แตกต่างกัน ดังนั้น เมื่อศาลรัฐธรรมนูญรับเรื่องและวินิจฉัยทุกอย่างจะได้จบ สำหรับพรรคพลังประชารัฐเรายึดกฎหมายเป็นหลัก ไม่ว่าผลจะออกมาอย่างไรเราพร้อมปฏิบัติตาม เพราะทุกคนต้องปฏิบัติตามกฎหมายเดียวกัน ที่ผ่านมาการทำงานของ กกต.อาจมีปัญหาในเรื่องของการสื่อสารไปยังประชาชน อาจทำให้เกิดความสับสนได้ ตรงนี้ กกต.ต้องเร่งปรับปรุง และทำงานเชิงรุก ไม่เช่นนั้นประชาชนอาจไม่เชื่อมั่นได้,วางเกมดูด ส.ส.ให้ได้เกินครึ่ง,ผู้สื่อข่าวรายงานจากพรรคพลังประชารัฐว่า ความคืบหน้าการรวบรวมเสียงจัดตั้งรัฐบาล แม้ยังต้องรอศาลรัฐธรรมนูญวินิจฉัยสูตรคำนวณ ส.ส.แบบบัญชีรายชื่อ แต่เบื้องต้นพรรคยึดสูตรคำนวณใกล้เคียงกับของ กกต. คือทุกคะแนนมีค่า โดยพรรคเล็กได้รับจัดสรรเก้าอี้ด้วย สูตรนี้ทำให้คำนวณเสียงจัดตั้งรัฐบาลได้ โดยเฉพาะการโหวตนายกฯ ที่พรรคพลังประชารัฐต้องการชนะโดยได้เสียง ส.ส.เกินครึ่งคือ 251 เสียงขึ้นไป เพื่อสร้างความชอบธรรมว่าสามารถรวบรวมเสียงได้มากกว่าอีกขั้ว เมื่อนำมารวมกับ ส.ว.อีก 250 เสียงจะทำให้เสียงโหวตเลือกนายกฯชนะท่วมท้น และสามารถตั้งรัฐบาลเสียงข้างมากได้ และจากการประเมินตัวเลขล่าสุดเสียงพรรคประชาธิปัตย์ 52 เสียง เวลานี้ที่มาแน่คือกลุ่มของนายถาวร เสนเนียม จำนวน 35 เสียง ที่เหลือยังต้องรอการตัดสินใจของนายชวน หลีกภัย ประธานสภาที่ปรึกษาพรรคฯ,เด็กมิ่งขวัญ มาแน่อีก 5 ที่นั่ง,ผู้สื่อข่าวรายงานว่า แต่หากประชาธิปัตย์ตัดสินใจมาทั้งหมด 52 คนก็ถือว่าจบ เมื่อรวมกับภูมิใจไทย 51 เสียง ชาติไทยพัฒนา 10 เสียง รวมพลังประชาชาติไทย 5 เสียง พรรคชาติพัฒนา 3 เสียง พรรคพลังท้องถิ่นไท 3 เสียง พรรครักษ์ผืนป่า 2 เสียง พรรคเล็กที่ได้ ส.ส. 1 ที่นั่ง 12 พรรค และล่าสุด 5 เสียงของพรรคเศรษฐกิจใหม่ ของนายมิ่งขวัญ แสงสุวรรณ์ ตอบตกลงจะมาร่วมแล้ว ส่วนตัวนายมิ่งขวัญยังอยู่ในขั้นเจรจาเงื่อนไขกันอยู่ โดยให้นายสมคิด จาตุศรีพิทักษ์ รองนายกรัฐมนตรี เป็นผู้พูดคุย รวมทั้งหมดจะได้ 259 เสียง แต่ถ้าประชาธิปัตย์มาแค่ 35 เสียง จะได้ 242 เสียง ต้องไปลุ้นใบเหลืองใบแดงกันอีก,นิกร เห็นด้วยยื่นศาล รธน.,นายนิกร จำนง ผอ.พรรคชาติไทยพัฒนา กล่าวว่า ขอบคุณ กกต. ที่ยอมเสียหน้ายอมรับในปัญหาว่าถึงทางตันเลยต้องส่งศาลรัฐธรรมนูญวินิจฉัย ถือเป็นการแก้ปัญหาทีเดียวเบ็ดเสร็จ ปัญหานี้เริ่มต้นมาตั้งแต่ความคลุมเครือของกฎหมายตั้งแต่ต้น ตอนเป็น สปท.เคยทักท้วงแล้ว ถ้าจะโทษก็ต้องโทษคณะกรรมาธิการพิจารณาร่างกฎหมายลูก ของ สนช. ที่ ไม่เคยถามความเห็นจากฝ่ายการเมืองผู้ปฏิบัติ คิดเอาเอง มโนเอาเอง ถือว่าถูกต้องแล้วที่ กกต.ยื่นให้ศาล รัฐธรรมนูญชี้ขาด ปัญหาอยู่ที่ว่าจะรับไว้พิจารณาหรือไม่ วิงวอนให้ศาลรัฐธรรมนูญรับไว้พิจารณา เพราะมีปัญหาขึ้นแล้วคือหาทางออกไม่ได้ เมื่อตัดสินอะไรมาทุกคนต้องยอมรับ เรื่องจะได้จบ ระหว่างนี้ กกต.ก็ไปดูเรื่องเขตที่ยังต้องเลือกตั้งใหม่นับ คะแนนใหม่ ยังพอมีเวลาอยู่จนกว่าจะถึงวันที่ 9 พ.ค.,เตือนอย่าคิดมั่วคะแนนตกน้ำ,นายนิกรกล่าวว่า ส่วนกรณีที่ยังมีข้อถกเถียงถึงเลขทศนิยมที่น้อยกว่า 1 เช่น 0.8 นั้น หลักการเรื่องสัดส่วนผสม ถือเป็นหลักการใหม่ กกต.เสนอการนับแบบ 5% ทั้งที่เป็นของการเลือกตั้งครั้งก่อนๆ แต่นำมาปนกัน ทั้งที่ปนกันไม่ได้ ดังนั้น การพูดถึงคะแนนตกน้ำจะบอกว่าทุกคะแนนไม่ได้ เพราะมีอยู่เพียงส่วนหนึ่งที่นำมาคิด แต่ของพรรคที่ได้ไปแล้วจะเอาไปไหน หลายหมื่นคะแนนแบบนั้นถือเป็นเสียงตกน้ำชิ้นใหญ่ เขาเลยไม่ยอมกัน ระบบสัดส่วนผสม กับแบบสัดส่วนเดิมที่ 5% มันคล้ายกัน แต่ไม่ใช่เรื่องเดียวกัน ถ้านำมาคิดร่วมกันก็ถือว่ามั่ว และจะกลายเป็นทศนิยมไม่รู้จบ นั่นคือ ทศนิยมที่ทำให้ปัญหาไม่รู้จบ,สมชัยเฉ่งความพยายามน้อยไป,ขณะที่นายสมชัย ศรีสุทธิยากร อดีตกรรมการกกต. กล่าวว่า ต้องติดตามว่าศาลรัฐธรรมนูญจะรับคำร้องไว้พิจารณาหรือไม่ เพราะตามรัฐธรรมนูญมาตรา 210 (2) ที่ กกต.ใช้เป็นช่องทางยื่นคำร้องต่อศาลรัฐธรรมนูญ มองได้ 2 ทาง คือศาลรัฐธรรมนูญอาจรับไว้พิจารณาก็ได้ หรืออาจไม่รับไว้พิจารณาก็ได้ ถ้าเห็นว่าเรื่องนี้เป็นอำนาจหน้าที่ของ กกต.ที่ชัดเจนอยู่แล้ว คิดว่าถ้าศาลรัฐธรรมนูญรับเรื่องนี้ไว้วินิจฉัยจะเป็นผลดีต่อบ้านเมือง ทำให้ได้ข้อยุติเรื่องการคำนวณ ส.ส.บัญชีรายชื่อที่เหมาะสมควรเป็นอย่างไร ไม่เกิดการฟ้องร้องกันในภายหลัง ส่วนข้อสรุปของ กกต.ที่ว่ามีเพียงแนวทางการคำนวณของ กรธ. ที่ไปเติม ส.ส.บัญชีรายชื่อให้พรรคเล็กเท่านั้น จึงจะได้ ส.ส.บัญชีรายชื่อครบ 150 คน เป็นการสรุปที่แสดงให้เห็นว่ามีความพยายามน้อยเกินไปในการพิจารณารายละเอียด ทั้งนี้ ตนจะทดสอบโมเดลใหม่ภายใต้แนวทางเดิมของ กรธ. แต่อยู่บนสมมติฐานที่ว่า เกิดโอเวอร์แฮงก์ 50 คน แล้วจะเกิดอะไรขึ้น และผู้เกี่ยวข้องจะยอมให้เกิดสถานการณ์แบบนั้นหรือไม่ หรือจะปล่อยให้การจัดสรร ส.ส.บัญชีรายชื่อให้กับพรรคที่ได้คะแนนไม่ถึงจำนวนส.ส.พึงมี ไปแค่ไหน ถ้าไหลไปให้พรรคที่ได้คะแนนไม่กี่พันคะแนน จะเอาต่อด้วยหรือไม่,ดิเรก ชี้มีตัวอย่างติดคุกให้เห็น,นายดิเรก ถึงฝั่ง อดีต สปท. อดีต ส.ว.นนทบุรี กล่าวว่า ที่มาของรัฐธรรมนูญฉบับนี้จะเป็นความขัดแย้งไม่รู้จบ โดยเฉพาะระบบจัดสรรปันส่วนผสมที่ทำให้ยุ่งยาก บ้านเมืองสงบไม่ได้ เลือกตั้งแล้วผลที่เกิดอย่างที่เห็น คือ กกต.ก็ไม่มั่นใจในตัวเองเรื่องนับคะแนน ถูกคนรุมวิพากษ์วิจารณ์มาก ทุกคนรู้อยู่ว่าเจตนาคือไม่อยากให้พรรคเพื่อไทยกลับเข้ามา ต้องทำให้แตกละเอียด เป้าหมายคือได้เป็นรัฐบาลได้เป็นนายกฯต่อ แบบนี้บ้านเมืองปรองดองไม่ได้ จึงต้องแก้ที่รัฐธรรมนูญ แก้ที่มาอำนาจของประชาชนทั้งหมด ถ้ารัฐธรรมนูญซึ่งเป็นเสาหลักปักเอนเอียง คนในบ้านอยู่ไม่มีความสุขแน่ เวลานี้ กกต.เอาตัวรอดแล้ว จำเป็นต้องหันหลังพิงฝา ตัวช่วยคือให้ศาลรัฐธรรมนูญ เพื่อไม่ให้ตนเองถูกฟ้องภายหลัง เป็นเรื่องน่าเห็นใจ เพราะเคยมีอดีต กกต.ติดคุกมาแล้ว,ปิยบุตร ชำแหละกลเม็ดเผด็จการ,ขณะที่นายปิยบุตร แสงกนกกุล เลขาธิการพรรคอนาคตใหม่ โพสต์เฟซบุ๊กระบุว่า ระบอบเผด็จการใช้กฎหมายเป็นเครื่องมือควบคุมคนได้อย่างไร 1.การแปลงความต้องการของเผด็จการให้เป็นกฎหมาย 2.การนำกฎหมายของเผด็จการไปใช้บังคับ 3.การนำกฎหมายที่มีอยู่แล้ว ไปใช้ในทางไม่เป็นคุณกับเสรีภาพ และ 4.การนำกฎหมายที่มีอยู่แล้วไปใช้แบบบิดเบือน บิดผันอำนาจเพื่อสนองตอบวัตถุประสงค์ของเผด็จการ ทั้ง 4 ลักษณะนี้ ทำให้การใช้อำนาจของเผด็จการแลดูอ่อนนุ่มขึ้น เพราะทั้งหมดล้วนแล้วแต่อาศัยอำนาจตามกฎหมาย ไม่ใช่จากการใช้กำลังทางกายภาพ หรืออาวุธเข้าปราบปราม นอกจากนี้ ยังช่วยให้ระบอบเผด็จการมีเครื่องมือให้เลือกใช้หลายประเภท ตามแต่ละสถานการณ์ ทำให้ระบอบเผด็จการไม่มีภาพของความรุนแรง ไม่มีการปราบปรามจนทำให้มีผู้บาดเจ็บสูญหายล้มตายจำนวนมาก ขณะที่ภาพของการต่อต้านเผด็จการไม่ค่อยปรากฏให้เห็น เพราะประชาชนหวาดกลัวการใช้กฎหมายเป็นเครื่องมือ ส่วนระบอบเผด็จการ สามารถอาศัยความชอบธรรมจากกฎหมาย อ้างต่อชาวโลกว่าทุกสิ่งทุกอย่างเป็นไปตามกฎหมาย และสถานการณ์ภายในประเทศสงบเรียบร้อย ปราศจากการต่อต้าน,ชวน ปัดเสนอชื่อคนนอกชิงดำ,วันเดียวกัน นายชวน หลีกภัย ประธานสภาที่ปรึกษาพรรคประชาธิปัตย์ กล่าวว่า ตามที่มีสื่อ มวลชนบางสำนัก เสนอข่าวว่าตนให้สัมภาษณ์ว่าจะมีบุคคลภายนอกมาลงแข่งขันเป็นหัวหน้าพรรคประชาธิปัตย์นั้น ยืนยันว่าไม่เคยให้สัมภาษณ์ถึงเรื่องนี้ มีเพียงการพูดคุยกับสื่อมวลชนขณะที่มารดน้ำอวยพรในช่วงเทศกาลสงกรานต์ มีการสอบถามถึงคนที่จะมารับตำแหน่งหัวหน้าพรรค และยืนยันไปแล้วว่าในพรรคมีบุคคลที่มีศักยภาพหลายคน ต้องแล้วแต่สมาชิกพรรคจะเลือกกัน ส่วนที่มีการพูดถึงคนนอกนั้นเป็นเรื่องในอดีต ที่ตนเคยชักชวนคนนอก ที่เป็นคนเก่งและมีความรู้ความสามารถให้เข้ามาร่วมทำงานการเมือง แต่บุคคลเหล่านั้นไม่พร้อม เป็นคนละเรื่องกับที่สื่อบางส่วนไปตีความ ที่ผ่านมาคนเก่งที่มีความสามารถ ไม่ค่อยอยากเข้ามาเพราะไม่อยากเปลืองตัว จึงอยากให้กำลังใจคนที่เข้ามา โดยเฉพาะคนที่ไม่ได้รับการเลือกตั้ง ทั้งคนรุ่นใหม่และอดีต ส.ส. ให้สู้ต่อไป ให้มีกำลังใจ,โต้ข่าวลือมะพร้าวตกใส่หัว ชวน,ขณะที่นายอิสระ เสรีวัฒนวุฒิ รักษาการรองเลขาธิการพรรคประชาธิปัตย์ กล่าวถึงกระแสข่าวที่ปรากฏตามสื่อโซเชียล ว่าเกิดอุบัติเหตุลูกมะพร้าวหล่นกระแทกศีรษะของ นายชวน เสียชีวิต ทำให้ประชาชนจำนวนมากโทรศัพท์มาสอบถามที่พรรค ว่า ข่าวดังกล่าวเป็นความคลาดเคลื่อนจนมีผู้ที่เป็นห่วงโทรศัพท์เข้ามาสอบถามที่พรรคจำนวนมาก จากการตรวจสอบพบว่านายชวนที่ปรากฏในข่าว คือนายชวน ด้วงหวัง เกษตรกรชาวสวนมะพร้าว จ.นครปฐม ที่มีพื้นเพเดิมเป็นคนนครศรีธรรมราช และนายชวน หลีกภัย ได้โทรศัพท์ไปแสดงความเสียใจต่อญาติของนายชวน ด้วงหวัง ผู้เสียชีวิต โดยญาติคาดว่าน่าจะเกิดจากลูกมะพร้าวหล่นกระแทกศีรษะ และน่าจะเกิดอาการวูบแล้วพลัดจมลงไปในท้องร่องสวนมะพร้าว จึงขอปฏิเสธข่าวว่าเป็นคนละคนกัน,สปน.รอเกลี่ยงานให้ บิ๊กโจ๊ก,อีกเรื่อง นางพัชราภรณ์ อินทรียงค์ ปลัดสำนักนายกรัฐมนตรี กล่าวว่า หลังมีพระราชโองการโปรดเกล้าฯให้ พล.ต.ท.สุรเชษฐ์ หักพาล พ้นจากผบช.สตม. สำนักงานตำรวจแห่งชาติ (สตช.) และแต่งตั้งให้ดำรงตำแหน่งที่ปรึกษาพิเศษประจำสำนักนายกรัฐมนตรี ในส่วนของสำนักปลัดสำนักนายก-รัฐมนตรี (สปน.) เมื่อ พล.ต.ท.สุรเชษฐ์มารายงานตัวแล้ว ถึงจะมาพูดคุยว่าจะให้ช่วยงานในส่วนไหน เพื่อดูว่าสามารถทำงานในส่วนไหนได้บ้าง จากนั้นจึงจะเรียกประชุมผู้บริหารว่าใครต้องการคนที่มีทักษะแบบไหนไปช่วยงาน เพราะ พล.ต.ท.สุรเชษฐ์เป็นข้าราชการตำรวจ ไม่ได้เป็นข้าราชการพลเรือนมาก่อน ยืนยันจะปฏิบัติกับ พล.ต.ท.สุรเชษฐ์เหมือนคนอื่น ที่มาตามคำสั่งพิเศษให้มาดำรงตำแหน่งที่ปรึกษาพิเศษฯ,โฆษก กห.เต้นอย่าโยงมั่วซั่ว,พล.ท.คงชีพ ตันตระวาณิชย์ โฆษกกระทรวงกลาโหม กล่าวว่า เริ่มปรากฏความเคลื่อนไหวของกลุ่มบุคคล เผยแพร่ส่งต่อภาพและข้อมูลอันเป็นเท็จ พยายามบิดเบือนเชื่อมโยงประเด็นของ พล.ต.ท.สุรเชษฐ์ หักพาล กล่าวหาให้ร้ายพาดพิงไปยังบุคคลต่างๆให้เสื่อมเสียชื่อเสียง ถูกดูหมิ่นเกลียดชัง ยั่วยุ ปลุกปั่นให้สังคมแตกแยก ทางฝ่ายความมั่นคงกำลังติดตามและจับตาอยู่ ขอเตือนให้หยุดการกระทำที่เข้าข่ายความผิดตาม พ.ร.บ.ว่าด้วยการกระทำผิดเกี่ยวกับคอมพิวเตอร์ และเข้าข่ายกระทำผิดฐานหมิ่น ประมาท ขอให้ประชาชนหนักแน่น ใช้วิจารณญาณแยกแยะข่าวสาร หากสงสัยให้ตรวจสอบข้อมูลจากภาครัฐ โดยไม่ตกเป็นเครื่องมือของกลุ่มผู้ไม่หวังดี,จ่อปรับสวัสดิการผู้สูงอายุเพิ่ม,ที่ทำเนียบรัฐบาล พล.อ.ฉัตรชัย สาริกัลยะ รองนายกรัฐมนตรี กล่าวว่า เนื่องในวันที่ 13 เม.ย. ของทุกปี ถือเป็นวันผู้สูงอายุ และวันที่ 14 เม.ย.เป็นวันครอบครัว ตามที่ ครม.มีมติเพิ่มสวัสดิการดูแลผู้สูงอายุประมาณ 10 เรื่อง เช่น การก่อตั้งธนาคารเวลา ที่เริ่มไปแล้ว 28 จังหวัด การจัดทำที่พักซีเนียร์คอมเพล็กซ์ เริ่มแล้วที่ จ.ชลบุรี หลังจากนี้จะผลักดันให้เกิดขึ้นที่จังหวัดอื่นต่อไป นอกจากนี้ ยังผลักดันให้ประชาชนรู้จักการออม ต้องมีเงินเพียงพอในการดำเนินชีวิตไม่ใช่จนก่อนแก่ สำหรับเบี้ยผู้สูงอายุรัฐบาลกำหนดเป็นแบบขั้นบันได แต่ขณะนี้ยังไม่มีแนวคิดที่จะเพิ่ม แต่นายกฯมีความเป็นห่วงผู้สูงอายุ โดยเฉพาะเรากำลังเข้าสู่สังคมผู้สูงอายุเต็มรูปแบบ จึงต้องการให้ปรับการดูแลผู้สูงอายุให้ดียิ่งขึ้นไปอีก
อิทธิพร สารภาพมาถึงทางตัน ต้องส่งศาล รธน.ตีความเจตนารมณ์วิธีคำนวณ ส.ส.บัญชีรายชื่อ ให้มั่นใจว่าจะไม่ทำขัดกฎหมาย เชื่อไม่กระทบประกาศรับรองผล 9 พ.ค.
กกต.,กลัวติดคุก,ศาลรัฐธรรมนูญ,สูตรคำนวณ,ส.ส.แบบบัญชีรายชื่อ,ข่าวหน้า1,เลือกตั้ง62